នាយក​រដ្ឋ​មន្ត្រី​កម្ពុជា​ និង​ឡាវ​ព្រមព្រៀង​ស្នើ​ឲ្យ​បារាំង​ជួយ​ផ្តល់​ផែនទី​ព្រំដែន​ និង​បញ្ចប់​វិវាទ​នៃ​ប្រទេស​ទាំង​ពីរ
នាយក​រដ្ឋ​មន្ត្រី​កម្ពុជា​ និង​ឡាវ​ព្រមព្រៀង​ស្នើ​ឲ្យ​បារាំង​ជួយ​ផ្តល់ផែន​ទី​​ព្រំដែន​ និង​បញ្ចប់​វិវាទ​នៃ​ប្រទេស​ទាំង​ពីរ​ ដើម្បី​ឈាន​ដល់​ការ​បោះបង់​បង្គោល​ព្រំដែន​បង្ហើយ​និង​បញ្ចប់​ការ​ប្រឈម​នានា។
ភ្នំពេញ — នាថ្ងៃសុក្រនេះ នាយករដ្ឋមន្ត្រីកម្ពុជា និងឡាវបានជួបពិភាក្សាគ្នានៅក្នុងរាជធានីភ្នំពេញ ដើម្បីដោះស្រាយបញ្ហាវិវាទព្រំដែន និងការបោះបង្គោលព្រំដែនដែលនៅសល់។ ក្រោយជំនួបបិទទ្វារនៅក្នុងវិមានសន្តិភាព នាយករដ្ឋមន្ត្រីកម្ពុជា លោក ហ៊ុន សែន បានបញ្ជាក់ថា កម្ពុជានិងឡាវបានបន្តឯកភាពលើចំណុចធំៗដើម្បីឈានដល់ការបោះបង់បង្គោលព្រំដែនបង្ហើយ និងបញ្ចប់ការប្រឈមនានា។ រដ្ឋាភិបាលនៃប្រទេសកម្ពុជា និងឡាវ គ្រោងនឹងស្នើឱ្យបារាំងបញ្ជូនផែនទីបន្ទាត់ព្រំដែននៃប្រទេសទាំងពីរ អ្នកបច្ចេកទេស និងឯកសារពាក់ព័ន្ធនានា ដើម្បីដោះស្រាយបញ្ចប់បញ្ហាព្រំដែន និងពន្លឿនការបោះបង្គោលព្រំដែននៃប្រទេសកម្ពុជា-ឡាវ។ របស់លោក ហ៊ុន សែន និងលោក ថោងលន់ ស៊ីសូលីត នាយករដ្ឋមន្ត្រីឡាវ។ ការប្រកាសរបស់នាយករដ្ឋមន្ត្រីនៃប្រទេសទាំងពីរបានធ្វើឡើង ក្រោយពីជំនួបទ្វេភាគីមួយកាលពីថ្ងៃព្រឹកថ្ងៃសុក្រនៅវិមានសន្តិភាព ក្នុងរាជធានីភ្នំពេញ ជាអ្វីដែលលោក ហ៊ុន សែន ហៅថា កិច្ចពិភាក្សាជា «កញ្ចប់» និងប្រកបដោយ «ផ្លែផ្កា»។ ថ្លែងទៅកាន់ក្រុមអ្នកសារព័ត៌មាន និងផ្សាយផ្ទាល់តាមទំព័រហ្វេប៊ុកផ្ទាល់ខ្លួនរបស់លោក លោកនាយករដ្ឋមន្ត្រី ហ៊ុន សែន បញ្ជាក់ថា កម្ពុជា និងឡាវបានឯកភាព ដោះស្រាយបញ្ហាវិវាទព្រំដែន និងគ្រោងធ្វើការវាស់វែងបង្គោលព្រំដែនរវាងប្រទេសទាំងពីរឱ្យបានចប់សព្វគ្រប់ប្រកបដោយភាតរភាព។ លោកនាយករដ្ឋមន្ត្រីក៏បានឱ្យដឹងផងដែរថា នាយករដ្ឋមន្ត្រីឡាវ ដែលធ្វើដំណើរដោយផ្ទាល់មកកាន់ប្រទេសកម្ពុជាបានឯកភាព លើកិច្ចព្រមព្រៀងចំនួន៤ចំណុច រួមមានការណាត់ជួបរវាងរដ្ឋមន្ត្រីក្រសួងការបរទេសនៃប្រទេសកម្ពុជា និងឡាវនៅទីក្រុងភ្នំពេញ ដើម្បីធ្វើការដោះស្រាយបញ្ហាព្រំដែន។ ចំណុចទីពីរ គឺដោះស្រាយបញ្ហាបង្គោលព្រំដែន៤កន្លែង ដែលស្ថិតនៅតាមបណ្តាយព្រំដែននៃប្រទេសទាំងពីរ និងចំណុចទី៣ ភាគីទំាងពីរបានឯកភាពឱ្យគណៈកម្មការព្រំដែននៃប្រទេសទាំងពីរចុះធ្វើការវាស់វែងដោយផ្ទាល់ ដោះស្រាយបញ្ហានៅតំបន់ អូរតាង៉ាវ ដើម្បីបញ្ចប់បញ្ហាដែលនៅសេសសល់។ រីឯចំណុចទី៤ លោក ហ៊ុន សែន បញ្ជាក់យ៉ាងដូចេ្នះ៖ «ចំណុចទី៤ ភាគីទាំងពីរ នាយករដ្ឋមន្ត្រីទាំងពីរ ឯកឧត្តម ថោងលន់ និងខ្ញុំ នឹងសរសេរលិខិតជូនទៅប្រធានាធិបតីបារាំង ដើម្បីសុំឲ្យជួយផ្ទេរផែនទីបារាំងពីខ្នាត១/១០០ពាន់ មកខ្នាត១/៥០ពាន់ និងសុំឱ្យបារំាងជួយផ្តល់ឯកសារផ្សេងទៀត ដែលទាក់ទងដល់ព្រំដែនកម្ពុជា-ឡាវ»។ នាយករដ្ឋមន្ត្រីខ្មែររូបនេះក៏បានបន្តថា កម្ពុជា និងឡាវក៏ត្រូវការអ្នកបច្ចេកទេសពីប្រទេសបារាំងផងដែរ ដើម្បីផ្ទេរផែនទី ១/១០០ពាន់ ទៅជា ១/៥០ពាន់ ដែលមានភាពងាយស្រួលក្នុងការបោះបង្គោលព្រំដែន។ សំណើទំាងនោះនឹងត្រូវបានបញ្ចូលក្នុងលិខិតរួមរបស់ប្រទេសទាំងពីរ ដែលនឹងធ្វើឡើងក្នុងកិច្ចប្រជុំទ្វេភាគីរវាងរដ្ឋមន្ត្រីក្រសួងការបរទេសនៃប្រទេសឡាវ និងកម្ពុជា នាពេលខាងមុខ ក៏ប៉ុន្តែលោកមិនបានបញ្ជាក់ពេលវេលាឱ្យបានច្បាស់លាស់នោះទេ។ លោក ហ៊ុន សែន បញ្ជាក់បន្ថែមថា៖ «ប្រទេសយើងទាំងពីរ ឬអាចថា ប្រទេសយើងទាំងបី គឺជាអតីតអាណានិគមបារាំង ហើយមុននឹងបារាំងចាកចេញ បារាំងបានផ្ទេរមរតកនេះមកឱ្យយើង ដូច្នេះបារាំងត្រូវមានការទទួលខុសត្រូវ ជួយយើងលើបញ្ហានេះ។ មូលដ្ឋានដែលបារាំងផ្តល់ឱ្យគឺផែនទី១/១០០ពាន់ ប៉ុន្តែការធ្វើព្រំដែនវាមិនអាចប្រើប្រាស់នូវខ្នាត ១/១០០ពាន់ បានទេ ត្រូវប្រើខា្នត ១/៥០ពាន់»។ បញ្ហាព្រំដែននៃប្រទេសកម្ពុជា និងឡាវបានឡើងកំដៅសារថ្មី កាលពីដើមខែសីហាកន្លងទៅ ពេលលោកនាយករដ្ឋមន្ត្រី ហ៊ុន សែន បានដាក់បញ្ជាឱ្យកងទ័ពនៃប្រទេសកម្ពុជាចល័តទៅកាន់ខេត្តស្ទឹងត្រែងដើម្បីបណ្តេញកងទ័ពឡាវប្រមាណ៣០នាក់ ដែលមកឈរជើងក្នុងទឹកដីកម្ពុជា តាំងពីខែមេសា។ មួយថ្ងៃក្រោយពីការព្រមានវាយបណ្តេញកងទ័ពឡាវចេញពីតំបន់អូរតាង៉ាវ ស្រុកសៀងប៉ាង ខេត្តស្ទឹងត្រែង លោក ហ៊ុន សែន បានធ្វើដំណើរទៅកាន់ទីក្រុង វៀងច័ន្ទ ហើយបានពិភាក្សាជាមួយលោក ថោងលន់ ស៊ីសូលីត នាយករដ្ឋមន្ត្រីឡាវ ហើយឈានដល់ការបញ្ចប់ការប្រឈមអាវុធដាក់គ្នា។ ក្នុងសន្និសីទសារព័ត៌មានរួមគ្នាជាមួយលោក ហ៊ុន សែន នាព្រឹកថ្ងៃសុក្រនេះ លោក ថោងលន់ ស៊ីសូលីត នាយករដ្ឋមន្ត្រីឡាវ បានថ្លែងប្រាប់អ្នកសារព័ត៌មានថា លោកពិតជាបានឯកភាពជាមួយលោក ហ៊ុន សែន លើចំណុចទាំង៤ ដែលបានរៀបរាប់នោះមែន ហើយលោកនិងលោក ហ៊ុន សែន ក៏នឹងគ្រោងរៀបចំលិខិតរួមគ្នាស្នើទៅកាន់ប្រទេសបារាំងផងដែរ។ ថ្លែងប្រាប់អ្នកសារព័ត៌មានកាលពីថ្ងៃសុក្រ តាមរយៈអ្នកបកប្រែពិសេស លោក ថោងលន់ ស៊ីសូលីត នាយករដ្ឋមន្ត្រីឡាវ ថ្លែងយ៉ាងដូច្នេះ៖ «ម៉្យាងទៀត នាយករដ្ឋមន្ត្រីទាំងពីរ ក៏ជជែកគ្នា ក៏បានឯកភាពគ្នាថា ពួកយើងនឹងព្យាយាមឱ្យមានសន្តិសុខ និងសន្តិភាពនៅតាមតំបន់ព្រំដែន ដែលមិនទាន់បានដោះស្រាយហើយ ពីព្រោះថា បញ្ហានេះវាសំខាន់ខ្លាំងណាស់ ដើម្បីធ្វើឱ្យតំបន់ទំាងនោះមានសន្តិភាព»។ ប្រទេសកម្ពុជាមានព្រំដែនជាប់ប្រទេសឡាវ ប្រវែងប្រមាណ៥៤០គីឡូម៉ែត្រ។ មកដល់ពេលនេះភាគីកម្ពុជា និងឡាវបានស្រុះស្រួលគ្នាបោះបង្គោលព្រំដែនសរុបចំនួន១២១បង្គោល ហើយនៅសល់១៤ភាគរយទៀត កំពុងបន្តការចរចាដោះស្រាយ ។ លោក វ៉ា គឹមហុង ប្រធានគណៈកម្មាធិការព្រំដែនកម្ពុជាបានប្រាប់ VOA នាល្ងាចថ្ងៃសុក្រនេះថា ក្រសួងការបរទេសនៃប្រទេសទាំងពីរ រួមទាំងប្រធានគណៈកម្មាធិការព្រំដែនកម្ពុជា និងឡាវ គ្រោងនឹងជួបពិភាក្សាការងារបោះបង្គោលព្រំដែននេះបន្តទៀត នៅថ្ងៃអង្គារសប្តាហ៍ខាងមុខ ដើម្បីកំណត់ពេលចុះវាស់វែងព្រំដែនឱ្យបានជាក់ស្តែង។ លោក វ៉ា គឹមហុង ប្រធានគណៈកម្មាធិការព្រំដែនកម្ពុជា៖ «អាហ្នឹង ទាល់តែយើងឯកភាពគ្នា។ ឯកភាពគ្នា ជាមួយខាងម្ខាងទៀត ជាទ្វេភាគី ទើបបានយើងដឹងថា ថ្ងៃណា ថ្ងៃណាសិន បានយើងចុះ»។ VOA មិនអាចទាក់ទងសុំការអធិប្បាយពីស្ថានទូតបារាំងប្រចាំកម្ពុជាបានទេ នាថ្ងៃសុក្រនេះ។ ទោះជាយ៉ាងណាក្តី លោក ហ៊ុន សែន បានអះអាងក្នុងសន្និសីទ នាថ្ងៃសុក្រនេះថា ជំនួបប្រកបដោយផ្លែផ្កានេះ ហើយដែលនឹងឈានដល់ដំណោះស្រាយលើបញ្ហាវិវាទព្រំដែននៃប្រទេសទាំងពីរនោះ គឺផ្តើមចេញពីទំនាក់ទំនងផ្ទាល់ខ្លួនយ៉ាងជិតសិ្នទ្ធរវាងលោក និងលោក ថោងលន់ រយៈពេលជាង៣០ឆ្នាំ៕